ก้าวสู่ปีที่ 7 กับตลาดอนุพันธ์ไทย
โดย...บริษัท ตลาดอนุพันธ์
4 พ.ค. 2555

โดย...บริษัท ตลาดอนุพันธ์
ในงานสัมมนาครบรอบการดำเนินงาน 6 ปีของตลาดอนุพันธ์ เมื่อวันที่ 27 เม.ย. มีการสรุปผลดำเนินงานที่ผ่านมาและพัฒนาการใหม่ในปี 2555 ดังนั้น ในสัปดาห์นี้คอลัมน์ “นัดพบอนุพันธ์” ขอนำเนื้อหาที่น่าสนใจมาเล่าให้ฟังนะครับ 
ในปี 2555 ซึ่งก้าวสู่ปีที่ 7 ของการดำเนินงาน ตลาดอนุพันธ์มีแผนงานทั้งในด้านการเพิ่มสินค้าประเภทใหม่ การปรับปรุงสินค้าและบริการปัจจุบันให้ตอบสนองความต้องการของผู้ลงทุนมากขึ้น รวมถึงยังมีกิจกรรมและโครงการดีๆ ให้ผู้ลงทุนได้เข้าร่วมตลอดปีมังกรทองนี้ 
สำหรับการเพิ่มสินค้าใหม่ ตลาดอนุพันธ์มีแผนจะเริ่มเปิดซื้อขายดอลลาร์ล่วงหน้าในช่วงไตรมาส 2 ซึ่งนัดพบฯ ได้เคยนำเสนอรายละเอียดของดอลลาร์ล่วงหน้าในสัปดาห์ก่อนๆ มาหลายครั้งแล้ว สำหรับบางท่านที่อาจสงสัยว่าจะดีเดย์วันเริ่มซื้อขายดอลลาร์ล่วงหน้าจะเป็นเมื่อไรนั้น นัดพบฯ ขอรายงานความคืบหน้าในส่วนนี้ว่าอยู่ระหว่างรอการอนุมัติจากกระทรวงการคลังในการทำธุรกรรมเกี่ยวกับอัตราแลกเปลี่ยน โดยหากได้รับอนุมัติเรียบร้อยแล้วตลาดอนุพันธ์จะแจ้งให้ผู้ลงทุนทราบเพื่อให้มีเวลาเตรียมตัวกันอย่างแน่นอน ซึ่งในระหว่างนี้ผู้ที่สนใจดอลลาร์ล่วงหน้าสามารถเข้าร่วมงานสัมมนาในช่วงเย็นได้ตลอดทั้งเดือน พ.ค. ที่อาคารตลาดหลักทรัพย์ฯ เพื่อเตรียมพร้อมซื้อขายดอลลาร์ล่วงหน้าได้ทันทีที่สัญญาดังกล่าวเปิดเทรด 
นอกจากนี้ ตลาดอนุพันธ์ยังมีแผนเปิดให้ซื้อขายสินค้าใหม่ เพื่อเพิ่มทางเลือกให้ผู้ลงทุนมีเครื่องมือในการบริหารพอร์ตอย่างครบถ้วนมากขึ้น โดยมีแผนจะเปิดให้ซื้อขายสัญญาซื้อขายล่วงหน้าที่อ้างอิงกับดัชนีหมวดธุรกิจ (Sector Index Futures) ในช่วงปลายปีนี้ ซึ่งจะทำให้ผู้ลงทุนที่สนใจซื้อหรือขายหุ้นในเฉพาะบางหมวดธุรกิจมีเครื่องมือบริหารความเสี่ยงและบริหารพอร์ตลงทุนได้อย่างตรงความต้องการมากขึ้น ซึ่งนัดพบฯ จะนำข้อมูลของหมวดธุรกิจที่ได้รับการพิจารณานำมาเป็นดัชนีอ้างอิงสำหรับสัญญาใหม่มาเล่าให้ทราบต่อไป 
ในส่วนของสินค้าและบริการที่ได้จัดให้มีหรือให้บริการอยู่ในปัจจุบัน ตลาดอนุพันธ์อยู่ระหว่างดำเนินการปรับปรุงเพื่อตอบสนองความต้องการของทุกฝ่าย ซึ่งตลาดอนุพันธ์จะมีการรับฟังความเห็นจากผู้ลงทุนและผู้ที่เกี่ยวข้อง เพื่อนำความคิดเห็นดังกล่าวมาปรับปรุงสินค้าและบริการในปัจจุบัน เช่น การปรับเพิ่มเวลาทำการซื้อขายในบางสินค้า การปรับเพิ่ม/หรือลดจำนวนอายุสัญญาที่มีซื้อขายในแต่ละช่วงเวลา และการปรับปรุงสัญญา Options ให้ซื้อขายง่ายขึ้นอีกด้วย 
สำหรับในเรื่องสุดท้ายเกี่ยวกับกิจกรรมในปีนี้ ตลาดอนุพันธ์มีแผนจัดกิจกรรมเพื่อให้ความรู้เกี่ยวกับสินค้าทุกประเภทอย่างต่อเนื่องตลอดปี โดยนอกจากจะมุ่งเน้นการสร้างความรู้ความเข้าใจพื้นฐานของสินค้าแต่ละประเภทแล้ว ในปีนี้ก็จะมีสัมมนาเกี่ยวกับกลยุทธ์การซื้อขายเพื่อให้ผู้ลงทุนสามารถนำสินค้าต่างๆ ของตลาดอนุพันธ์ไปใช้ในการบริหารความเสี่ยงและเพิ่มผลตอบแทนของพอร์ตการลงทุนได้อีกด้วย นอกจากนี้ เพื่อเป็นการส่งเสริมการซื้อขายสำหรับผู้ลงทุนทั่วไป ตลาดอนุพันธ์ได้จัดโครงการ “TFEX ฉลองปีมังกรทอง” โดยจะมีการแจกทองคำน้ำหนักรวมกว่า 120 บาทแก่ผู้ลงทุนที่ซื้อขายใน TFEX โดยได้มีการประกาศรายชื่อผู้ลงทุนที่ได้รับรางวัลในรอบแรกเป็นที่เรียบร้อยแล้ว และจะมีการแจกทองคำอีก 2 รอบ ซึ่งผู้ที่สนใจสามารถสอบถามรายละเอียดเพิ่มเติมได้ที่โบรกเกอร์ของท่านหรือดูรายละเอียดเพิ่มเติมที่เว็บไซต์ของตลาดอนุพันธ์ www. TFEX.co.th